Resep van die week: Pampoensop
JY LEES NOU Resep van die week: Pampoensop
Maak 4 liter basiese sop
Gaarmaaktyd: 30 min
Pampoensop is baie veelsydig; jy kan kerrie byvoeg of dit selfs met basilie geur. Kook ’n basiese sop en maak sommer drie soorte sop daarvan.
6 klein uie, geskil en gekap; olie; 60-125 ml (½ k) koekmeel; 2 liter (8 k) hoenderaftreksel; 2 kg pampoen of botterskorsie, geskil en in stukke gesny; sout en peper na smaak
Soteer die uie in ’n bietjie olie tot sag. Roer die koekmeel by en roer tot glad, voeg dan die hoenderaftreksel by en bring tot kookpunt terwyl jy roer. Voeg die pampoen by en geur na smaak met sout en peper. Verlaag die hitte en laat prut tot die pampoen sag is. Verdeel die mengsel in twee.
Giet die helfte van die basiese pampoensopmengsel in ’n pot en voeg 375 ml (1½ k) melk, karringmelk of klappermelk by, asook 5-10 ml (1-2 t) kerrie en 1 ml (¼ t) komyn. Bring tot kookpunt en laat prut sowat 15 minute tot geurig. Verpulp in ’n voedselverwerker.
Giet die helfte van die basiese pampoensop in ’n pot en voeg ’n gekneusde knoffelhuisie, 125 ml (½ k) witwyn en 45-60 ml (3-4 e) gekapte vars basiliekruid by. Bring tot kookpunt en laat prut sowat 15 minute tot geurig. Verpulp in ’n voedselverwerker.
Giet die soppe afsonderlik in vrieshouers en vries.
Ontdooi en herverhit tot goed warm. Vir kerriepampoensop Roer ’n goeie skep natuurlike jogurt asook suurlemoenskil en koljanderblare by.
Vir basiliepampoensop Kap 2 takkies basilie fyn in ’n voedselverwerker en giet 125 ml (½ k) olie by. Giet die sop in bakkies en roer ’n bietjie basielolie by.